**Codrin Iuganu**

**Sudent la Universitatea ,,Vasile Alecsandri” Bacău**

**Științe Economice, Marketing**

**Sunt conștient și responsabil, mă gândesc la viitoarea mea carieră!**

Sunt conștient și responsabil, mă gândesc la viitoarea mea carieră – titlul acesta mă face să epatez, să fiu diferit față de comunul generației din care fac parte. Sunt absolut convins că acțiunile pe care le întreprind la momentul prezent, se resfrâng în viitor! Până la urmă vorbim de un principiu suprem: **Principiul acțiunii și al reacțiunii.** Până nu de mult, în secolul al XX-lea, Einstein rostea câteva cuvinte cu adevărat marcante: **,,Nebunia înseamnă să faci acelaşi lucru în mod repetat şi să te aştepţi să obţii alt rezultat”**. Întrebarea-problemă care trebuie pusă acum și aici este următorarea: Oare alte persoane sunt conștiente că viața nu este doar un ,,dolce farniente”? Acțiunea prezentă face diferența în rezultatele de viitor. Oare de ce oamenii stagnează și nu merg către visele lor?

Lasă-mă să-ți spun o poveste…

Încă de la vârsta de 3 ani, am practicat fotbal! Recunosc, nu mi-a fost ușor deloc. Să-ți pierzi copilăria printre jaloane și mingi, să stai departe de părinți și familie plecat mai tot timpul prin cantonamente, pentru un puști mămos ca mine, a fost apăsător de greu. Dar am trecut peste, fiindcă pasiunea mă împingea de la spate. Eram conștient și responsabil, acționam pentru viitoarea mea carieră fotbalistică. Mă hrăneam cu visul că voi ajunge unde-mi doresc, mă dedicam zilnic ore în șir, îmbunătățindu-mi abilitățile sportive. Și după 13 ani cu succese nenumărate (și nu glumesc), ceva strașnic s-a întâmplat: doctorii mi-au interzis să mai practic sportul care făcea parte din mine! Clipe grele, momente usturătoare precum acidul pus pe o rană s-au abătut asupra mea! Învăluit de o negură densă, din fericire, am putut vedea luminiță de la căpătul tunelului. Și nu m-am dat bătut: am evoluat, am cucerit noi orizonturi și pot spune, că după 4 ani de la acel eveniment primejdios, acum viitoarea carieră îmi surâde. Poate o să te întrebi cum de am reușit să trec peste acel moment de cotitură? **Am fost CONȘTIENT, RESPONSABIL și am ACȚIONAT în direcția propusă! Rețetă simplă, eficientă, care garantează rezultate!**

Vrei să trăiesti așa cum îți dorești? Vrei să ai o viață plină de sens? Vrei să fii fericit? **Nu sta pe loc, tinere prieten!** Dumnezeu te-a înzestrat cu un potențial uriaș, fructifică-l! Dacă îți vei petrece anii precum animalul Leneș, fii sigur că vei trăi de la un nivel mediu în jos. Ieși din zona de confort și fă o schimbare pentru viața ta, pentru viitorul tău, pentru viitoarea ta familie. Motivează-te zilnic și mergi în direcția visurilor tale!

Poate ai motive să nu acționezi – diverse frici, poate te crezi prea mic să faci o schimbare. Îți spun, tot ceea ce crezi acolo în căpșorul tău e fals – orice este posibil. Lasă-mă să-ți reamintesc spusele lui Dalai Lama: ,,Dacă te crezi prea mic să faci o diferență, încearcă să dormi în cameră cu un țânțar”. Sunt absolut sigur că ai încercat experiența aceasta! Imaginează-ți doar dimensiunea lui insignifiantă.

Din activitatea de observare a realității remarc că mulţi tineri se lasă în voia sorții. Nu iau atitudine în ceea ce privește viitorul, cariera ce urmează să o aibe. Majoritatea persoanelor se nasc, merg prin viață și până la urma mor, fără să trăiască clipe minunate. Sunt rutinați, practică o carieră care nu le aduce satisfacții, se plafonează subit. E adevărat, mentalitatea face diferența, de aceea majoritatea oamenilor devin ceea ce gândesc. Dar totuși, mă întreb retoric, au uitat de termenul: ,,evoluție personală”?

Să fii conștient și responsabil pentru viitoarea carieră este important. **Dar să acționezi este vital!** Orice vis poate deveni realitate, doar dacă ești dispus să plătești ,,prețul” necesar îndeplinirii lui. Este greu, dar satisfacția pe care o resimți nu se poate măsura în cuvinte!

Vreau ca fiecare om, în special tinerii generației mele, să muncească pentru visele lor. Aceasta este misiunea mea în viață.

##### 

##### 